Hvis en nordmand tjener kassen på at handle med den virtuelle netvaluta, Bitcoin, skal der fremover afregnes skat til den norske stat.

Det erklærer det norske skattevæsen, der i sidste uge kunne meddele, at man nu vil betragte Bitcoins som et såkaldt formueobjekt, hvor gevinster ved salg skal beskattes. Samtidig skal man betale moms, hvis man handler varer i Bitcoins, meddeler de norske skattemyndigheder.

Det skriver den norske avis, E24.no, hvor det norske svar på SKAT dog også understreger, at der ikke er tale om en godkendelse eller anerkendelse af Bitcoins som valuta, blot fordi man nu bliver beskattet af dem.

Ikke det første land

Norge er ikke det første land, der har lagt mærke til opblomstringen af den virtuelle valuta. En række andre lande, herunder Sverige og Tyskland har på forskellig vis forholdt sig til Bitcoins. Også det amerikanske senat har fornylig haft en høring om Bitcoins, hvor blandt andre den amerikanske centralbankchef Ben Bernanke afgav et høringssvar. Han mente dog ikke, at Bitcoins lå inden for centralbankens forretningsområde.

Danske Bitcoin-ejere må dog vente lidt endnu med at få klarhed over, hvordan deres Bitcoins skal selvangives. Dr.dk/viden har spurgt SKAT om reglerne, men SKAT oplyser, at sagen i øjeblikket ligger hos Skatterådet, der ventes at behandle sagen inden nytår. Et svar ventes dog klart senere i år eller i begyndelsen af næste år.

Findes kun på nettet

Den virtuelle valuta har fået massiv omtale den senere tid, og fænomenet fortsætter med at overraske. Møntfoden findes kun i sit eget lukkede system på nettet, hvor man kan købe Bitcoins på en såkaldt Bitcoinbørs - eller 'udgrave' dem selv.

Bitcoin-systemet har ingen central instans, fx en nationalbank eller et land i ryggen, men lever helt sit eget liv. Udgravningen sker ved at man lader computere tygge på kompliceret matematik i Bitcoin-systemet, og belønningen for arbejdet er nyudgravede Bitcoins.

Systemet er dog konstrueret så det over tid bliver sværere og sværere at grave Bitcoins ud - og det er på nuværende tidspunkt en yderst tidskrævende proces.

Boble ?

Mens man af og til støder på valutaen på nettet, er det dog relativt få steder, man kan betale med den i den fysiske verden. Alligevel er kursen braget opad - og i sidste uge var kursen kortvarigt oppe at vende på 900 dollars for en Bitcoin.

I oktober var kursen nede at dykke omkring de 110 dollars. For blot et lille års tid siden stod en Bitcoin i cirka 13 dollars - og undervejs har kursen været ekstremt svingende.

Den heftige stigning har fået adskillige medier, blandt andet det velansete magasin The Economist til at spekulere i, om Bitcoins reelt udgør en ny boble - og om stigningerne fortrinsvis skyldes, at folk køber Bitcoins alene i forventning om fremtidige stigninger.